Áfra János

**MEGVÁLTÁS JÁRVÁNY IDEJÉN**

egyfelvonásos

ANYA

FIÚ

IDEGEN

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*1. jelenet*

*A helyszín másfélszobás panellakás. A tévében az operatív törzs tájékoztatója az új koronavírus okozta helyzettel kapcsolatos friss rendelkezésekről. Az anya szájából cigi lóg, valamit kavargat a főzőlapon, amikor a fiú belép.*

ANYA *maga elé:* Most már felesleges is erőlködni. *(beleszív a cigarettába)*

FIÚ Odamegy az ember, és el sem veszik az életrajzát, hihetetlen.

ANYA Jaj, kisfiam, hamarabb kellett volna gondolkodni. Látod, bezárják lassan az országot is.

FIÚ De hát ki tudta ezt előre? Erre mire összeszedném magam…

ANYA Jólvan, majdcsak kijövünk valahogy. *(köhög)* Meg kellene beszélnünk valamit, végül is a te dolgod legalább rendeződik ezzel. Csak ebédelj meg elébb.

FIÚ Na, mi az!? Lett hely a ruhagyárban? Átállnak Magdiék is a maszkokra?

ANYA Á, a részlegükről elküldtek már szinte mindenkit. Aki maradt, jövőhéttől hullazsákot varr.

FIÚ Hogy micsoda?

ANYA Azt mondja Magdi, viszik az olaszoknak.

FIÚ Biztos leesik az asztalról majd néhány darab. Ezeken kéne letesztelni... *(a tévére mutat)*

ANYA Jaj, hogy mondhatsz ilyet, fiam, azok a drága emberek értünk dolgoznak, te meg ilyeneken viccelődsz! De anyádnak tényleg be kell ruházni egyre, ha ezt csinálod tovább!

FIÚ Hogy én? Mégis mit?

ANYA Már megint nem takartad el az arcod, hát a sírba viszel!

FIÚ Csak a betegeknek kell, amúgy semmi értelme.

ANYA Aztán azt te honnan tudod?

FIÚ *a tévére mutat:* Ezt az agymosodát nézed egész nap. Nem elmondták százszor? Látod, kezet mosok máris, nyugodj meg anyukám. *(és mossa)*

ANYA Dörzsöld alaposan, mert aztán törlöd a szádba. Én nem tudom már követni ezeket a dolgokat, fiam, de ártani biztos nem ártana az a maszk.

FIÚ Csak a szeméthalom nő ezzel is. Gumikesztyűkkel meg egyszer használatos maszkokkal van tele minden, elárasztották a tengerpartot, épp reggel olvastam róla egy cikket.

ANYA Én ne tudnám, milyen fontos a tisztaság? De most inkább jó anyádra kéne odafigyelni! Hát, gyűjtögetheted a szemetet *(a szelektívre mutat),* ha közben meg szépen kipusztulunk.

FIÚ Látod, pont ezért van ez az egész helyzet. A természet így reagál a szarságainkra. Ránk szabadítja, hogy meghúzzuk magunkat. És tényleg hat, félelmetes. Egyből tisztul a légkör, átlátszóbbak a vizek, helyreáll a rend. Amíg el nem felejtkezünk róla, és minden megy tovább ugyanúgy.

ANYA Hát, ha ránk szabadította ezt a nyavalyát, ördögi egy valami irányítja ezt a te természeted.

FIÚ Hogy mondod?

ANYA Mármint… nem úgy értem… *(artikulálatlanul nevet, majd krákogva köhögni kezd)*

FIÚ Most apámra célzol?

ANYA *elkomorodva:* Anyád faszát… Egyél inkább! *(elkezdi dühösen kipakolni a terítéket)*

FIÚ Mindig csak ez a mellébeszélés. Miért nem lehet normálisan elmondani? Mintha az én hibám lenne…

ANYA Nem, hát téged ugyanúgy sújt ez az egész, én ne tudnám?

FIÚ Akkor meg miért engem büntetsz? Számít az még, hogy ő mit akart vagy mit nem?

ANYA Csak nem szeretnélek elveszíteni, megérthetnéd öreg anyádat!

FIÚ Szerinted bíznék én egy ilyen nyomorultban, aki képes volt magára hagyni? Nem fogok a nyakára járni, megnyugodhatsz. De tudni akarom végre.

ANYA Nem szabad fiam, az az egész mizéria is emiatt volt, tudom én, védekezett a kis agyad, hogy elnyomja a terhet. De ha most ezzel elkezdesz foglalkozni, csak megint összezavar.

FIÚ Muszáj most előhúzni ezt?

ANYA De hát már te is belátod, ugye?

FIÚ Attól, hogy a gyógyszerekkel újra meg újra letompítanak, még tudom, mi volt, ezt nem vehetik el.

ANYA Mindenki álmodik furcsákat.

FIÚ Mondhatsz bármit, nem vagyok hülye.

ANYA Jaj, dehogy vagy, te az én okos, sokra hivatott fiam vagy, de mindenkivel előfordul, hogy megcsalják az érzékei. *(az asztalra rak két lábast, egy ideig csendben vannak, szedni akar a fiúnak)*

FIÚ Kösz, majd én szedek magamnak.

ANYA A pörköltből is vegyél!

FIÚ Ne erőltesd...

ANYA Össze vagy esve, fiam, erőt kell meríteni valamiből. Még itt megbetegszel, a híja nekünk!

FIÚ Szépen kérlek…

ANYA Na, nem zargatlak, jó étvágyat!

FIÚ Te nem is eszel?

ANYA Csipegettem, míg főtt, de igazából nem vagyok éhes, fáj a torkom. *(egy ideig csendben ülnek, az anya egy falatot sem eszik)* Szóval be kéne segítened a takarításba.

FIÚ Nem-nem, megoldom egyedül, találok valami rendeset úgyis.

ANYA Nem is arról van szó, hogy ne találnál.

FIÚ Akkor? Nem bírod, vagy mi az?

ANYA Bírnám én, bírnám, de… Csak hát azt mondják... *(csend)* Szóval most lett meg az eredmény, és…

FIÚ Milyen eredmény?

ANYA Tudod, ez a köhögés, a rekedtség keserít már egy ideje… Hát elmentem, vizsgáltak jobbra-balra. És na, hát, szóval az a helyzet, fiam, hogy gégerákom van.

FIÚ És ezt csak így mondod?

ANYA Hát, hogy mondjam?

FIÚ Nem tudom, de hát ez… És most?

ANYA Nem akartalak ezzel terhelni, van elég bajod.

FIÚ De mit mondanak? Mi lesz?

ANYA Még nem sikerült átbeszélni a doktor úrral, holnapra kaptam időpontot.

FIÚ Akkor… Intézem én a szomszéd lépcsőházat délelőtt.

ANYA *megfogja a fiú kezét:* Köszönöm fiam, ez nagy segítség. Aztán majdcsak lesz valahogy… Az ég áldjon bennünket. *(így maradnak kimeredve)*

IDEGEN *a színpad előterében, a közönségnek, kezében egy golyóstollal mutogat, ellipsziseket ír le a térben, felvázolja az arányokat:* Az általad Tejútként ismert csillagrendszer a Lokális Galaxiscsoport nevű halmaz egyik küllős spirálgalaxisa, melyben a Naprendszer és ezen belül a Föld is található. *(felállítja az anyát, majd megpörgeti a saját tengelye körül, s az önállóan forog, pályára áll a térben)* Ezzel eddig talán nagyjából tisztában is vagy. De arról szeretsz elfelejtkezni, hogy ez csak egyike a Tejút milliárd csillagrendszerének, a galaxis Orion-karjának belső peremén, a központi fekete lyuktól 26 ezer fényévre kering ellipszis alakú pályáján. Átlagosan 800 ezer km/h pályamenti sebességgel nagyjából 226 millió évente tesz meg egy kört a galaxis központja körül, azaz ennyi idő alatt telik el 1 kozmikus év a csillagotok számára. *(az anyát megállítja, és felállítja a fiút, őt is megpörgeti, miközben saját tengelye körül forog, elkezdi körbejárni az anyát)*

Te meg a közben ezen a kis légypiszoknyi semmin keringesz egy légypiszoknyi fénypont körül szemvillanásnyi ideig. Hiszen, vegyük csak alapul a jelenlegi becslésetek, amely szerint ebben az univerzumban több mint 2000 milliárd galaxis található; mindeközben egy átlagos galaxisban 10 millió és 1000 milliárd közé esik a csillagok száma; és több 100 vagy több 1000 ezer égitest is tartozhat egy-egy csillaghoz. Nagy a szórás, de próbálom úgy mondani, hogy legalább az összetettségét felfogd, ez a legtöbb, amit most elérhetünk. *(egy lézeres végű golyóstollat vesz elő, ellipsziseket ír le a fényével térben)* Ha galaxisokra lebontva középértékként 1 milliárd csillaggal és csillagonként 1 ezer egyéb égitesttel számolsz, és mindezek szorzatát a 2000 milliárd galaxisra érvényesíted, látni fogod, hogy 1024, azaz mintegy 2 kvadrillió féle lehetséges közeg adott, ahol elindulhatnak az élet kialakulásával összefüggésbe hozható folyamatok. Persze ez nem csak szénalapon történhet, ahogy nálatok, ebből adódóan a legtöbb létforma és minőség érzékelésére eleve képtelenek vagytok. És egyébként se gondold már olyan meggyőződéssel, hogy ennek az organikus vergődésnek, amit életnek nevezel, bármiféle jelentősége van. Az ezzel járó észlelés nem jogosít fel semmire. *(a lézert különféle távolságra lévő tárgyakra irányítja)* Ami él, ugyanúgy küzd a feltárulkozás és háttérbe húzódás közti ingadozás játékterében, mint a többi rejtekező, majd megnyíló és újra visszazáruló tárgy e relatív mindenségben.

A dolgok csak annyiban vannak, amennyiben ellenállnak *(a lézerfény a fiúra, majd az anyjára irányul),* és az ember bizony semmivel sem ellenállóbb, mint mondjuk egy vírus vagy egy kavics. Az, hogy az egyiket élőlénynek tekintitek, a másikat hol így, hol úgy, a harmadikat pedig élettelennek, mit sem von el az utóbbiak érvényességi vagy hatóköréből. Egy vírus a gazdasejtbe épülve megfékezhetetlen folyamatok elindítására képes, a szervezet további sejtjein keresztül más szervezetekhez is eljut, és közben kiterjedt pusztítást idézhet elő csak úgy mellékesen, átalakulásra bírva a dolgokat. Hogy ebből te mennyit tudsz felmérni, az a dolgok fennállása tekintetében mindegy. Mi hát akkor egy ember? *(leállítja az anya és a fiú forgását)*

Kizárólag a dolgok és viszonyaik léteznek, és egy elejtett kavics *(érintésére az anya gömbbe húzza össze magát)* semmivel sem érdektelenebb pontja a valóságnak, mint az az izzó tömeg *(érintésére a fiú széttárja karját),* amely értelmet adott csökevényes és korlátolt hatóképességű látószerved kifejlődésének, mert hát az is csak egy leegyszerűsítő kognitív sémákkal dolgozó értelmet szolgál ki. Fel sem foghatod, a létformák milyen tágassága és a létezők milyen burjánzása az univerzum, de még ez is csak egyetlen buborék a multiverzum beláthatatlanul tágas rendszertelenségében. *(az anya és a fiú felegyenesednek, utóbbi jobb karját üdvözlésre emeli)* Most pedig megfogalmazódik benned az a nagyszabásúnak vélt, pedig valójában szánni való kérdéssor, amelyet szükségszerűen megválaszolhatatlanul hagysz: vajon hány bolygón is jelent meg akkor az élet, hányan tekinthettek szét közülük távlatosan a kozmoszban, és aktuálisan mennyi fajnak lehet reális célja meglátogatni éppen ezt a fontoskodó létformák által uralni próbált geoidot? Megnyugodhatsz, mert nem soknak, de a Tejútrendszer egyébként is a mi felségterületünk, és bár ti mint olyanok nem számítotok különösebben érdekesnek, a Föld természetesen évmilliók óta el van árasztva nanoszkopikus méretű intelligens szondákkal, hiszen maga a fejlődés, az itt lejátszódó mutációk sorozata, a lehetséges létformák és egyedek közti viszonyok bontakozása sok tanulsággal szolgál faj fennmaradása tekintetében. A földi ökoszisztéma részeiként – ti: állatok, növények, gombák, baktériumok, vírusok és egyéb objektumok – ezzel háláljátok meg nekünk, hogy vagytok.

*2. jelenet*

*Az új helyszín egy rendelő. Az idegen maszkot, gumikesztyűt és fehér köpenyt vesz magára, egy fejről és nyaki részről készült röntgenképet nézeget a fény felé tartva, amikor az anya besétál.*

ANYA Jó napot, doktor úr!

IDEGEN Kívánok, asszonyom, kérem, foglaljon helyet.

ANYA Mit szól ehhez? Elkezdtek hullani az emberek itthon is. A mi bajunk meg már senkit se érdekel, igaz? *(nevet, majd köhögni kezd)*

IDEGEN Dehogyis nem, most kell csak odafigyelni igazán. Tetszik tudni, milyen sokan visszaélnek a helyzettel.

ANYA *rekedten:* Jaj, ne is mondja, hallgatom az operatív törzsben, hogy bekopognak a csalók, és erőltetik az álteszteket. Meg a mindenféle kézmosókat, biztos látja maga is a Teleshopban, százszoros áron árulják!

IDEGEN Észnél kell lenni bizony. *(gúnyosan)* Most már legalább a katonák is kint vannak az utcákon, és mindenki biztonságban érezheti magát.

ANYA Az biztos, doktor úr, hiszen azt mondják, háborúban vagyunk.

IDEGEN De van-e, aki a nénire figyeljen?

ANYA Ott van nekem az én kisfiam. Nem az a mindenfelé elmászkálós fajta, úgyhogy vigyázunk egymásra.

IDEGEN Az jó, ha van kire támaszkodni.

ANYA Hát tudja, nekem nincs is másom, csak a gyermekem. Na, de ne kíméljen, elfecsegem itt a drága idejét…

IDEGEN Mint már tudja, a szövetmintavizsgálat eredménye pozitív, a hangszalagok felett megjelent daganat, ami a rekedtséget és a köhögési ingert is okozza, rosszindulatú.

ANYA Értem én, de megmondaná, mi a fészkes fenéért vert meg az Isten engem ezzel?

IDEGEN Asszonyom, megértem a zaklatottságát... Igazság szerint a tumoros megbetegedések közt nem számít gyakorinak a gégerák, és elsősorban a férfiakat érinti, az ön esetében az erős dohányzás lehetett a fő előidéző ok, de az alkohol is rásegített. És sajnos a gégerák kezdetben teljesen tünetmentes, épp ezért…

ANYA Igen, igen, de azt mondja inkább, mi a teendő! Túlélem, vagy mégis mire készüljek?

IDEGEN Először is nagyon remélem, hogy most már nem tetszik rágyújtani. Ha eddig nem történt volna meg, azonnal függessze fel a dohányzást, egyszerűen nincs más választása!

ANYA Jó, maga könnyen beszél, negyven év után mégis hogy hagyná el a cigarettát? Megnézném én azt.

IDEGEN Higgye el, ez lesz most a legkisebb gond, muszáj letenni!

ANYA *indulatosan:* Na, azért csak ne tessék parancsolgatni nekem. *(köhögni kezd, majd rekedten)* Ennyi érzékenységet neveltek magukba az egyetemen? Haldokló öregemberekkel így kell beszélni?

IDEGEN Asszonyom, bocsásson meg, de szerencsére nem haldoklik. Ugyanakkor a sugárterápia helyett a sebészi beavatkozás látszik helyénvalónak.

ANYA Hát ki kell vágni belőlem? Jaj, Istenem, hogy teheted ezt!?

IDEGEN Szeretném, ha tudná, hogy a szén-dioxid lézeres technikával a műtéti pontosság sokat javult az elmúlt években, így nem kell aggódnia, biztosan rendbejön. Ugyanakkor várhatóan teljes gégeeltávolításra lesz szükség, így a szervi funkciók jelentősen sérülnek.

ANYA Ez mégis mit jelent?

IDEGEN A beavatkozás után egy műgégét kell használnia a beszédképzéshez. *(mutatja)* Ez egy elektromos szerkezet, amit a nyakra került nyíláshoz érintenek a kommunikáció érdekében.

ANYA Micsoda? Úgy érti, azt a lófaszt kell majd mindig a nyakamhoz nyomkodni?

IDEGEN Ez elsőre ijesztőnek hangozhat, de teljes értékű életet lehet élni vele…

ANYA Teljes értékű életet? *(köhögni kezd, aztán krákogva)* Egy lyukkal a nyakamon!?

IDEGEN Igen, valóban lesz egy kanül elhelyezésére alkalmas sztóma a nyakán, a légcső kivarrása a nyakra végleges, a légzést is ez biztosítja, és nem fogja akadályozni semmiben. A táplálás a sebgyógyulás után ismét a szájon át történhet majd.

ANYA A sebgyógyulás után? Na, ide figyeljen, ha azt mondja, ez az egy megoldás van, én elfogadom, de ne várja tőlem, hogy jó képet vágjak a dologhoz, és nincs nekem pénzem, hogy borítékokat dugdossak a zsebébe, ezt jó, hogyha már most leszögezzük. Inkább akkor hagyjuk is az egészet.

IDEGEN Asszonyom, ezt a műtőorvosával kellene tisztázni, aki az anyagi helyzete fényében minden bizonnyal megértéssel lesz ön felé. Ugyanakkor egy pszichológussal szintén érdemes lenne mielőbb felvenni a kapcsolatot.

ANYA *rekedten:* Hát úgy látja, hogy megbolondultam, vagy mi?

IDEGEN Bár ez Európának ezen a felén sajnos kevéssé magától értetődő, de az orvostudomány ma már igyekszik az embert egészként tekinteni. A lelki egészség épp olyan fontos, mint a fizikai kondíció. Egy ilyen műtét pszichésen is megterhelő lehet, különösen a következményeket figyelembe véve... Ezért már a betegségnek ebben a fázisában érdemes lenne elindítani a terápiát.

ANYA Hát ha így szokták, így szokták, nem tudok mit csinálni. De ugye nem fog ez nekünk sokba kerülni? A fiam is munka nélkül van otthon, tudja, milyen nehéz most, és még ez is...

IDEGEN Természetesen beutalóval nem kell fizetnie, fel is hívom a kollégát, hogy külön figyelemmel legyen az ön irányába, a részleteket pedig majd egyeztetik.

ANYA Jaj, hát, a fiam az agybajosok közt volt sokáig, és tudom én, hogy fontos munka ez, ne értsen félre, csak meglepett a dolog, de nagyon köszönöm, doktor úr.

IDEGEN Igazán szívesen, és ezt vigye magával, kérem. *(átadja a papírt, kezet nyújt)*

ANYA Ne haragudjon, maga megérti biztosan…

IDEGEN Megértem, hát persze. Nyugodjon meg, rendben lesz. Minden jót!

ANYA Isten áldja! *(kimegy)*

IDEGEN *előre lépve, a közönségnek:* A gégemetszett páciensekkel folytatott konzultációk során a doktorok és az ápolók rájöttek, hogy azok elég zárkózottak, a problémáikat nem akarják vagy nem is tudják megfogalmazni. A legtöbben rendszeresen nagy mennyiségű alkoholt fogyasztottak már a betegség előtt, ez arra enged következtetni, hogy feszültségeik oldására, feldolgozatlan lelki folyamatok leplezése érdekében igyekeztek elérni a megváltozott tudatállapot. Ma már tudható, hogy a stresszhelyzetek, az életvitelbeli problémák igen nagy szerepet játszanak a betegség létrejöttében. Az orvostudomány is úgy látja, hogy a lelki élettel történő foglalkozás jogosságának elfogadása esélyt jelenthet a problémák hosszútávú kezelésében, a feloldozás érzésével szolgál. Kérdés, hogy mennyi értelme van egy olyan faj tagjai esetén a pszichés kondíció karbantartásával foglalkozni, amely hamarosan le kell, hogy mondjon az ökoszisztémán belül elfoglalt csúcsragadozói szerepről. Kénytelenek vagyunk belátni az alkalmatlanságát, és ezzel a kudarccal úgysem lesz képes megbirkózni. De a teljes kiiktatásra természetesen csak végső esetben kerül sor.

*3. jelenet*

*A helyszín a panellakás, a fiú mászkál jobbra-balra ingerülten, majd leül a laptopja elé, kattintgat, csóválja a fejét, stresszoldásként elkezd pornót nézni, épp belelendülne a dolgokba, amikor megjelenik a szoba egy árnyékos sarkában az idegen.*

FIÚ Te jó ég! Mi a faszom ez!? *(felpattan, kirohanna, de megmerevedik mozgás közben)*

IDEGEN Légy üdvözölve, földi helytartó. Elnézést, hogy onanizációd kezdeti fázisában zavartalak meg, de a felfokozott figyelemszint ideális belépési pontnak bizonyult. Azért vagyok itt, hogy segítsek felidézni a kódot, aminek a kibontásával évtizedek óta késlekedsz. Ebből világosan láthatod, hogy nem szeretnék ártani, a közös érdekünk vezérel, úgyhogy maradj nyugton. Látom, megértetted, úgyhogy most újra mozoghatsz!

FIÚ Ugye, megint csak képzelődöm? *(dörzsölni kezdi a szemét)* Nem, ez nem lehet, biztosan álmodok *(gyógyszerért nyúl),* ez a magyarázat. Már megint egy zöld...

IDEGEN Nem képzelődsz, és felesleges is tovább nyomni magadba azokat, nem fognak segíteni. Eddig is csak tompítottak, gátolva ezzel a kód kibontásában. Ideje végre változtatnod az életeden!

FIÚ Mégis hogy kerülsz ide megint, miért nem tudlak kiverni a fejemből?

IDEGEN Bárhol megjelenhetek, nanoszkopikus szondákkal van tele a bolygótok légköre, amelyek hiánytalanul közvetítik az információt.

FIÚ Ha ez csak egy álom, akkor ez majd segít... *(beleöklözik a falba)* A rohadt…

IDEGEN Hát, nehéz veletek szót érteni a saját nyelveteken...

FIÚ Ezek szerint tényleg itt vagy, és nem csak álltatom magam, igaz? Akkor nem vagyok őrült. Téged láttalak, amikor…

IDEGEN Az űrhajón nem, az nem én voltam, de tudod milyen ez, olyanok vagytok nekünk ti is, mint nektek a kínaiak, ahogy mondani szoktátok. Persze pontosabb lenne egy másik faj egyedeit említeni. Mint mondjuk a legyek, idegesítők és egy formák. Szóval ezen a kérdésen nem sértődök meg, ne aggódj. Nálunk már egyébként sincs akkora jelentősége az individualista öntetszelgésnek, amiben ti már jó ideje tapicskoltok. Egy hálózat részeiként tekintünk a faj egyedeire, és a leágazásokra is.

FIÚ Nem sokra emlékszem egyébként. A pszichiátrián keményen megdolgoztak. Igazából még most sem tudom, hogy épp magammal beszélek-e, vagy tényleg itt vagy.

IDEGEN Igen, azt látom.

FIÚ Nem hívhatom be anyát? *(hangosabban az ajtó felé)* Anya!?

IDEGEN Ne!

FIÚ Biztosan megnyugszik, ha látja, hogy nem vagyok zakkant.

IDEGEN Nem, felejtsd el, nem beszélhetsz neki rólam.

ANYA *benyitva:* Igen, mi a baj, kisfiam?

FIÚ *elállja az útját*: Semmi, semmi, csak nem találtam a kézkrémet. Azt hittem, kivitted, de már megvan.

ANYA Jaj, hát akkor nem is zavarok...

FIÚ Köszi, köszi azért! *(bezárja az ajtót)* Jó-jó, látod, tudom kezelni a helyzetet, de azért jó lenne elmondani. Megnyugodhatna végre, hogy nem egy hülye gyereket nevelt. Tudod, én mindig is éreztem, tudtam, hogy dolgom van, hogy meg kell mentenem a Földet, tudtam, de ezek a szemetek mindent megtettek, hogy kiirtsák a fejemből.

IDEGEN Nem is a jó végén fogtad meg a dolgokat. Hasonló félrecsúszások történtek a másik 10 ezer helytartóval, vagyis majdnem minddel. Lenyűgöző, hogy az elmúlt évszázad történelmi eseményei milyen visszahúzódást idéztek elő. Az újabb generáció helytartói közül Greta Thunberg volt az egyetlen, aki megfelelő hatásfokon kezdte el kibontakoztatni a kódot.

FIÚ Mi, azt mondod, hogy ő is a ti megbízásotokra dolgozik?

IDEGEN A megbízásunkra? Végül is fogalmazhatsz így is akár, egy leágazás részei vagytok. De mivel ti elfecséreltétek az elmúlt évtizedeket, egyedül nem jut valami sokra.

FIÚ És mi a helyzet Soros Györggyel, tényleg kapcsolatban van veletek, vagy ez csak konteózás?

IDEGEN Erről nincs felhatalmazásom nyilatkozni, egyébként is messzire vezetne.

FIÚ De mégis hol rontottam el? Szelektíven gyűjtöm a szemetet, nem eszek húst, és csak tömegközlekedéssel jövök-megyek. Hát mit tehetnék még? A magam szintjén ennyire futja.

IDEGEN A magad szintjén? Még hogy a magad szintjén… Felesleges tovább erőlködni. Ezekkel a gyermeteg, öntetszelgő gesztusokkal már nem lehet hatást elérni. Ezt az esélyt elvesztettétek, most már nem oldható fel a helyzet a beavatkozásunk nélkül.

FIÚ De hát én tényleg mindent megtettem, a legtöbben feleennyit sem vállalnak…

IDEGEN Helytartóként a ti feladatotok lett volna a kód elterjesztése, és a vírusszerűen szétáradó aktivitással még jelentősen csökkenthettétek volna az emberi faj burjánzásával előállt károkat.

FIÚ Egyáltalán miért érdekes nektek, hogy mi történik itt? Hatással vagyunk a kozmikus történésekre, a bolygótokra, vagy mi? Féltek ettől a pusztítástól, amit mi emberek végzünk?

IDEGEN *felnevet:* Ez egy légypiszoknyi bolygó, semmit sem jelent!

FIÚ De hát olvastam, hogy a Hirosimára és Nagaszakira ledobott atombombák hatására élénkült meg a kozmikus figyelem irántunk, azóta sokkal több az ufómegfigyelés.

IDEGEN Ugyan, nem vagytok hatással ti semmire, ami a légkörön túl van. Kevés tőletek érdektelenebb dolgot találni az univerzumban, de persze nem tagadhatom meg a dolgok egyenlőségének elvét, úgyhogy maradjunk annál, hogy csak annyira van hatásotok a Naprendszeren kívüli eseményekre, mint a szemedbe fújó pornak vagy egy hajszálnak az ebédedben.

FIÚ Akkor meg miről szól ez az egész, miért kerestél fel, hogy tehetnék többet?

IDEGEN A bolygó funkciója az elődeink célkitűzése szerint az, hogy a mi fajunk fennmaradását szolgálja, lehetővé téve az ökoszisztémátokban zajló események megfigyelését, a tanulságok átsajátítását, a genetikai frissítést.

FIÚ Ezzel azt akarod mondani, hogy eleve ti teremtettétek a földi életet?

IDEGEN Bizonyos pontokon elindítottunk folyamatokat, előidéztünk mutációkat, pontosabban az elődeink. De az emberi ágensek egy része lassan a jósolhatóságot és a vizsgálatokat gátló tényezővé vált.

FIÚ Ha ilyen hatalmas erővel rendelkező faj vagytok, mégis mi szükségetek egy bolygón kísérletezni évmilliókon át? Nem tudnátok egyszerűen mesterséges intelligenciával pillanatok alatt lefuttatni ezeket az alternatív lehetőségeket?

IDEGEN *sejtelmesen*: Ki mondta, hogy nem ez történik éppen?

FIÚ Most komoly, csak egy program részei vagyunk?

IDEGEN *hühögős kacagással:* Ugyan már, ugratlak, de a hiedelemvilágaitokkal meg a spekulációitokkal most nem tudunk érdemben foglalkozni, fontosabb dolgokra kell koncentrálnunk.

FIÚ És mi lenne az?

IDEGEN Még nem vagy kész rá, hogy szembesítselek azzal, pontosan mit is kell véghez vinned, mert a kód mélyre húzódott vissza benned.

FIÚ De mégis mit kellene tennem, hogy előcsalogassam?

IDEGEN A legtöbb, amit tehetsz, hogy megpróbálod felszabadítani magadban, amit eddig lefojtottál, és többet ne edd marokszámra azokat a bogyókat.

FIÚ De akkor még van esély rá, hogy megmentsük a természetet?

IDEGEN Nincs olyan, hogy külön természet, külön ember. Egyrészt sosem voltatok függetlenek a környezetetektől, másrészt együtt pusztultok és áramlotok vele, csak hát kollektív szereptévesztésben vagytok. Az emberekre átterjedő vírusok, a kialakuló járványok a felélési folyamatra érkező válaszreakciók.

FIÚ Valahogy így láttam eddig is.

IDEGEN Ettől még ne érezd magad annyira késznek. Fenyegető idegenként kerül elétek az, ami számára ti egyszerű gazdatestek vagytok, semmi több. Sőt, számukra komplexumként érdektelenek vagytok, lényegében csak az RNS-ük sokszorítására képes sejtjeiteken keresztül léteztek.

FIÚ Távoli idegenek.

IDEGEN Fel kell tárulkoznod e radikális másság előtt, meg kell nyitnod magad a katasztrófával előállt helyzetnek, és be kell kapcsolódnod ebbe a gyönyörű rombolásba!

FIÚ Ez meg mi a fenét jelentsen?

IDEGEN A befelé menekülés helyett be kell laknod ezt a látszólagos haldoklásában is újratermelődő világot, add át magad a rendetlenség öröktől való szépségének!

FIÚ De hogy fér ez meg a világ harmóniába hozásával?

IDEGEN Ki beszél itt harmóniáról? A folyamatos változás és a véletlenek sora ural mindent. A helytartók feladata az általános fajközpontúság megkérdőjelezése, és azon erők kiiktatása, akik ennek ellenében dolgoznak.

FIÚ De honnan tudjam, mi vagy ki ellen harcolunk?

IDEGEN Először is szabadulj meg a magad köré épített korlátoktól!

FIÚ Felkutatom és kibontakoztatom a kódot, jelentsen ez bármit is. De kérni akarok valamit…

IDEGEN A kód kiteljesülését gátló esemény volna, ha beavatkoznék a testi folyamataiba, nem tehetem.

FIÚ Ha segítesz, én is segítségedre leszek bármiben!

IDEGEN Ami veled történik majd, a te felszabadulásodról szól, maga lesz a jutalom, úgyhogy nem tartozom neked semmivel.

FIÚ Azért nem lehetne valahogy mégis? Hálás lennék…

IDEGEN Hála? Azzal most nem sokra megyünk, engedd inkább feltörni a mélyre száműzött rendetlenséget! És most már folytathatod ott, ahol abbahagytad, mielőtt megzavartalak.

FIÚ Ja, hát kösz… Tudva, hogy szondák figyelnek közben, nem sok kedvem maradt.

IDEGEN Pedig egész populációk várják kíváncsian minden ismétlődő mozdulatod… Olyan ez, mint egy tudományos valóságshow, de ez az összes fiziológiai reakciódhoz hozzáférést biztosít. Az embernek egyelőre fogalma sincs, mi az igazi, minden érzékszervet stimulálni képes, a személyesség korlátjaitól megszabadító szórakozás.

*4. jelenet*

*Helyszín a panellakás, az anya fotelbe süppedve ül a tévé előtt, egyik kezében a távirányító, a másikban cigaretta.*

ANYA Már megint ezek a tetves migránsok. Ezek hozták ránk a bajt, hogy miért nem képesek megülni a maguk kis barna seggén? *(csend)* Nincs elég bajunk e nélkül is? Még velük is állandóan háborúzzunk. Hát ilyet... *(dühösen kikapcsolja a tévét, kezébe veszi a telefont)* Jónapot kívánok! Csak azért telefonálok, hogy akkor tetszik-e tudni fogadni így a műtét előtt?

IDEGEN *a színpad előterében:* Az előírások fényében már nem fogadhatunk személyesen beteget, esetleg Skype- vagy Messenger-beszélgetés formájában megfelelne önnek?

ANYA Micsoda? Száj p? Meszen dzsem? Nincs nekem olyanom, kérem szépen, ne tessék haragudni, de öreg vagyok az ilyenekhez. Tessék már fogadni rendesen, ha megoldható, nagyon sokat jelentene! Nem találkozok én már senkivel, csak a fiammal, tessék elhinni.

IDEGEN De hát éppen az ön egészsége miatt lenne fontos az óvatosság.

ANYA Nem kell ám értem aggódni, na, meghálálom a kedvességét!

IDEGEN Hát, nem is tudom…

ANYA Még most, amíg rendesen tudok beszélni *(mesterkélten krákogni, majd köhögni kezd),* most kéne találkoznunk, aztán nem lesz alkalmam így formálni a szavakat, tetszik tudni…

IDEGEN Rendben asszonyom, tekintettel a helyzetére, kivételt teszek. Kérem, fáradjon be a rendelőbe a beutalóval.

ANYA Tudna olyan hipnózist is csinálni esetleg? Nagyon nehezen bírom felidézni a régi dolgokat, és hát nagy segítség volna azelőtt, hogy elvennék a hangomat.

*Belép a fiú, az anyja csendre inti, mielőtt megszólalna. A fiú lerakja a felmosót, elindul kezet mosni.*

IDEGEN Tudok, igen, de ennek lehetőségét tegyük függővé attól, hogyan alakul a beszélgetés, rendben? Meglátjuk, valóban szükség van-e regresszióra.

ANYA Köszönöm szépen, akkor holnap találkozunk!

IDEGEN Viszonthallásra!

ANYA Szép napot, doktor úr!

FIÚ Na, mi a helyzet?

ANYA Már megint nincs rajtad se maszk, se kesztyű, az a helyzet!

FIÚ De már mosom is kezem-lábam, ne aggódj már!

ANYA A pszichológussal beszéltem.

FIÚ Minek?

ANYA Minek, minek? Neked is segítettek, nem?

FIÚ Nekem? Azt a segítséget nem köszönnéd meg, amit én a pszichiátrián kaptam, de a pszichológus legalább nem a gyógyszerekre hárítja a felelősséget. Azok a rohadt szemetek bezzeg…

ANYA Ne idegesítsd már magad!

FIÚ Eldöntöttem, hogy nem szedem tovább ezeket, most már tudom, hogy többet ártott, mint használt…

ANYA Miket beszélsz?

FIÚ Mindent lelassított bennem, visszafogott, azóta már ki tudja, hol tartanék. Lehet, hogy ez az egész helyzet tényleg rajtunk múlt, és én is tehettem volna a magamét, de ezek nem hagytak cselekedni. Mi, akik igazán tehettünk volna a világért, le lettünk fojtva. Ez az ország meg aztán a pöcegödör közepe most már. Most szavazták meg a felhatalmazási törvényt, temethetjük a demokráciát.

ANYA Meg vagy te zavarodva, fiam!?

FIÚ Most kezdem csak tisztán látni a dolgokat. Ilyen ez, ahelyett, hogy a magamfajták kezükbe vennék az irányítást, őrültek döntenek mindenről. Meg is van az eredménye.

ANYA Szerintem pihenned kéne, nem tesz jót ez az állandó bezártság.

FIÚ Milyen bezártság? Épp most jöttem haza.

ANYA De hát itt takarítottál a lépcsőházban, meg a szomszéd tömbben, nem? Az nem nagy kimozdulás, még fény se érte az arcod, pedig milyen szépen süt a Nap.

FIÚ Nem érdekel engem, attól nem lesz beljebb semmi, hogy teszek két kört a tömbök körül. Csak újabb kitérők, időpazarlás.

ANYA Ebben a szép időben? De hát akkor mégis minek van értelme?

FIÚ Azt még nem tudom, de rá fogok jönni.

ANYA Mondjuk annak, hogy szépen beszélgess anyáddal, amíg még lehet, nem? *(csúnyán köhögni kezd)*

FIÚ De hát nem lesz semmi baj. Azt mondta a doktor, igaz?

ANYA *rekedten:* Az nem elég baj, hogy elveszik tőlem, amit most hallasz?

FIÚ Mennyivel őszintébb volna mindig csak hallgatni.

ANYA Most miért csinálod ezt?

FIÚ Mégis mi értelme ennek az egész színjátéknak, ha úgysem mondjuk ki, amire gondolunk?

ANYA De nagy gondolkodó lettél. *(nevet)* Nem magyaráznád el rendesen, hogy én is megértsem?

FIÚ Szerinted mire gondolok?

ANYA Ne hozd elő ezt, kérlek, legalább legyél tekintettel...

FIÚ Mindig van valami kifogás. Mintha nem érdemelném meg, hogy tudjam.

ANYA *komoran:* Miért nem elégszel meg velem, fiam?

FIÚ Nézz rám, itt vagyok negyven évesen, egy szaros panel zárószintjén élek veled, mindenki hülyének néz, mert összevissza pletykálsz, egy barátom se maradt... Ha legalább lenne egy minta, vagy valami viszonyítási pont, ha rossz is, de érted...

ANYA Ne mondj már ilyeneket… *(köhög)*

FIÚ Köhögj, azt bezzeg tudsz, köhögni, ahelyett, hogy beszélnél értelmesen. Szégyen ez a hely, ez az élet. Te mégis mit gondolsz, nekem erre volt szükségem?

ANYA *keservesen sírni kezd:* Istenem, fiam, fiam, hagyd már abba, kérlek, hagyd abba! *(az asztalt csapkodja, majd ráborul)*

FIÚ *odamegy, és karon ragadja:* Anyukám, ne sajnáltasd már magad, inkább lennél már egyszer őszinte végre, ha már folyton az Istent emlegeted!

ANYA *lassan felkelve:* Eressz már el! Hát legyen, ha ennyire tudni akarod, elmondom, nem érdekel most már, elmondom.

FIÚ Mondd akkor!

ANYA De nem úgy van a dolog, ahogyan gondolod, minden egészen másképp van.

FIÚ Nyögd már ki!

ANYA Nem tudom, hogy ki az apád, halvány lila fogalmam sincs, ez a helyzet!

FIÚ Ez meg mit jelentsen?

ANYA Mégis mit hittél, miért nem tudok neked képeket mutatni? Miért nem mondok semmit?

FIÚ Hát, nem tudom… Azt hittem, mindent eltüntettél, mert meggyűlölted.

ANYA Magamat, fiam, magamat gyűlöltem meg, hogy ezt sikerült, ennyit. Hogy itt toporgunk negyven év után is. Mert visszatartottalak...

FIÚ Nem erről van szó, de mégis mi az, hogy nem tudod, ki?

ANYA Fiam, nagyanyádék nagyon szegények voltak, és én ki akartam kerülni abból a nyomorból, nem voltam elég óvatos, elmentem a városra, és nem volt, aki úgy vigyázzon rám, mint én rád, mindenféle dolgokba belevittek.

FIÚ Mégis mibe?

ANYA Sokféle férfival összehozott a sors, és nem mindig voltam beszámítható, rossz társaságba keveredtem, nem úgy alakultak a dolgok.

FIÚ Te most azt mondod, hogy...

ANYA Legyen már elég mára, ne feszegessük ezt.

FIÚ Mármint te komolyan…

ANYA Fiam, annyira megbántam az egészet, hidd el, nagyon szégyellem magam. De most könnyebb, hogy elmondtam legalább, csak kérlek, ne gyűlölj és ne szenvedtess tovább!

FIÚ Mégis miért kellett megtartanod ezek után, miért nem vetettél el?

ANYA Amikor kiderült, nagyanyádhoz mentem, és rábíztam magam, akkoriban nem igazán voltam képes átlátni a helyzetem.

FIÚ Szóval egy besikerült zabigyerek vagyok, hát, mindjárt elhányom magam...

ANYA Ne mondj ilyet, nekem te vagy a legfontosabb!

FIÚ Az, és ezt pont ma kellett megtudnom, ennyi könyörgés után.

ANYA Annyira sajnálom, fiam, de így lettél nekem te, ezzel az egész borzalommal, ami volt, és ez a legfontosabb, hogy vagy. Megváltoztattad az életem! És nagy dolgok várnak még rád.

FIÚ Nagy dolgok, az, hát, egy rohadt nagy szarás, az hiányzik nekem, igazad is van. Jaj, hát most iszonyatosan bebasznék, de nem akarok másnaposan ébredni az autokreténista rendszer első napján.

ANYA Ne politizálj már, abból csak a baj van. Gyere, akad egy kis dugipálinkám, igyunk egy kupicával. *(már veszi is elő)* Na, ne kéresd magad!

FIÚ Hát, igyunk akkor, legalább lefertőtleníti a torkunkat.

ANYA Én a kezemet is ezzel lögybölöm le mindig, mikor hazaérek. Igyunk a miniszterelnökünkre, hogy tartsa meg nekünk erőben, egészségben az úr, és védelmezzen bennünket minden rossztól!

FIÚ Nem hiszem el, hogy te tényleg benyeled ezt a maszlagot… Szétlopják az országot, a csillagokat is lehazudják az égről!

ANYA Ne mondd már. Mégis ki csinálná ezt jobban? Azok is loptak, ezek legalább megvédenek bennünket az idegenektől!

FIÚ Ja, hogyne, idegen erők, az… Legalább a Soros tényleg áldoz a vagyonából hasznos célokra, nem stadionok tenyésznek az agya helyén.

ANYA Nem, mi? Az csak telepíti át a migránsokat, adja nekik a csomó pénzt, hogy jöjjenek ide a nyakunkra.

FIÚ Most ad egymillió eurót Budapest megsegítésére a vírushelyzet miatt, ő is itt született, és van benne van felelősségérzet a szülőhazája iránt.

ANYA Azt, persze, ravasz egy alak ez, a gonosz árnyékbirodalmat építi, ki tudja, mit akar. Könnyű neki a dollármilliárdjaival. De ne politizáljunk, mert csak megint összeveszel velem!

FIÚ Ó, anyám, mit tudsz te a könnyűségről… *(itt megmerevednek)*

IDEGEN *a színpad előterében, a közönségnek:* A szexualitás tabuit a 20. század közepén még meglehetősen szigorúan kezelték Magyarországon is, *(odamegy a nőhöz, és mutatja)* a szoknyák térdig vagy térd alá értek, a házasság előtti nemi élet nők esetén megbélyegzéssel járt, és a szocializmus térnyerésével csak tovább erősödött a képmutató szemérmesség. A prostitúciót üzletszerű kéjelgésként bűncselekménynek minősítették, ha valakit rajtakaptak, akár egy évig terjedő szabadságvesztéssel is büntethették. De aki a normáktól akárcsak öltözködésében is eltért, a társadalmi megvetés tárgyává, pletykák áldozatává vált. *(bemozdítja a nőt, aki elkezd erotikusan mozogni)* Ugyanakkor a hetvenes évekre „a nemi életre nevelés” bekerült az érintőlegesen oktatandó iskolai témakörök közé, és a magazinok, filmek is egyre inkább láthatóvá tették a meztelen női testet. Micsoda fellélegzés volt. Az ifjúsági szubkultúrákról, galerikről elterjedt híresztelések ekkorra már rendesen borzolták a korabeli konzervatív közvéleményt. A kisebb-nagyobb települések rendezetlen közösségeiből kiszakadt lányok rendszerint a jobb életkörülmények reményében kezdtek bele a szexiparba, megváltást vártak tőle. A kuncsaftok büntethetősége, kilétük kérdése viszont soha nem merült fel. *(a fiúnál motorikus kézmozgást indít be)*

A pornóipar számára sem különösebben érdekes, kik ülnek a monitorok előtt, csak a számok számítanak. Számok, túl a nullákon és egyeseken. Az utóbbi hetekben bevezetett intézkedések eredményeként előállt életmódváltás remekül kimutatható a világ legnagyobb pornóoldalának statisztikái alapján. Orbán Viktor két nappal a nemzeti ünnep előtt jelentette be, hogy a rendkívüli helyzet miatt többek közt az iskolák is bezárnak, a lakosság a március 15-tel záruló hétvégét még igyekezett közösségileg kihasználni, de aztán eljöttek az otthon tanulós, úgynevezett home office-os hétköznapok. Mindenki a kishalálba menekült, és keddre a magyarok 8,9 százalékos forgalomnövekedést produkáltak az átlaghoz képest a PornHubon, de a többi hasonló felület is jó profitot hozott. Ez persze még sehol sincs az olaszok eredményéhez képest, akik már március 11-én 57 százalékos emelkedést értek el. Az eredményhez ezúton is gratulálunk nekik! Az előző évben világszinten 42 milliárd látogatást regisztráltak a világvezető pornóoldalon, de 2020-ban az új koronavírusnak köszönhetően, amely közben pornókeresőszóként is rendkívül népszerű lett, minden eddigit felülmúló rekord születik.

*5. jelenet*

*A helyszín pszichológusi rendelő. Az idegen sportzakót, maszkot és hipszter szemüveget vesz magára, előkap egy könyvet, keresztbe veti a lábát és olvas.*

IDEGEN Kezét csókolom, asszonyom!

ANYA Üdvözlöm, nagyon köszönöm, hogy még így is fogadott.

IDEGEN Igazán nincs mit. Tessék helyet foglalni!

ANYA Ez igazán nagy dolog, tudom én, hogy már nem lehet elérni senkit sem. Tetszik tudni, eléggé zavarban is vagyok. Meglepett, hogy iderendelt a doktor úr magához. *(odaadja a papírokat)*

IDEGEN Ne aggódjon. Manapság sokan csak a lelki egészségük megtartása érdekében keresnek fel pszichológust, és egy ilyen súlyos betegség esetén különösen fontos számot vetni a saját félelmeinkkel, bizonytalanságainkkal, ebben igyekszem segítségére lenni.

ANYA Igen, gondolkoztam is ezen, csak tudja, nálunk nem volt ez ilyen nyíltan kezelve soha. Mármint mi még nem ehhez szoktunk, hogy csak így kibeszéljük a dolgainkat idegenek előtt. Apám jól a szánkra is csapott volna. *(nevet)* De az még egy másik világ volt.

IDEGEN Nem kell aggódnia, természetesen kettőnk közt marad, amit megoszt velem a terápia folyamán. A titoktartás szigorú alapelvünk.

ANYA El is várom, jaj, de hát, most eszembe jut, milyen csúnya dolgokat láttam már a diliházban, nem csoda, ha ezeket nem verik nagy dobra maguknál.

IDEGEN Mármint úgy érti, kezelték korábban pszichiátrián? *(elkezdi nézegetni a papírjait)* Nem látom nyomát a kórtörténetben.

ANYA Nem engem, hanem a fiamat. Mindenféle tévképzetek miatt. Azt gondolta, elrabolták, és megszállottan hajtogatta, hogy meg kell váltania a világot, folyamatosan ment volna, de azt sem tudta, hova. Jaj, de máris miket elfecsegek itt. *(köhög)*

IDEGEN Ne aggódjon, kérem, bennem bátran megbízhat, higgye el. Bármit elmondhat, ami nyomasztja, azért vagyok, hogy segítségére legyek. Van egyébként kivel megosztani a gondjait a hétköznapokban, a fiával jó a kapcsolata?

ANYA Okos fiú, de hát nem tagadom, nehéz élete volt, elég zárkózott lett, nemcsak velem, másnak se nyílik meg. Mindig is így volt, tudja, apa nélkül nőtt fel.

IDEGEN Akkor egyedül nevelte, nehéz lehetett önnek is. Ha jól vettem ki a szavaiból, akkor az ön apja szigorú férfi lehetett. Hogyan befolyásolta ez a minta a nevelésben?

ANYA *rekedten:* Az apám!? *(köhögni kezd)* Egy állat volt, hogy az Isten verte volna meg! Ma tán a börtönben végezné. De végül úgyis oda került, ahova való, és már ott ég az idők végezetéig.

IDEGEN Nem értették meg egymást? Esetleg közvetlenül is ártott önnek, vagy valakinek, akit szeretett?

ANYA Erről nem akarok beszélni, kérem, ne erőltesse!

IDEGEN Természetesen, semmit nem siettetek. De mondja, a betegségével kapcsolatban milyen érzései vannak? Mire gondolt, amikor kiderült, hogy gégerákos?

ANYA Mintha egy sötét, kiszáradt kútba borítottak volna. Nagyon ijesztő, hogy többé nem szólalhatok meg a megszokott hangomon. Szédülés fog el, amikor arra gondolok, hogy majd egy gépi valamit kell a lyukas nyakamhoz emelni, hogy szóljon helyettem. Ráadásul most ez a bezártság is, meg a vírusveszély, jaj, hát hogy lesz ez így, mi van, ha megfertőz valaki a kórházban?

IDEGEN Azt gondolom, annak örülni kell, hogy ilyen hamar kapott időpontot, túlesik a nehezén, s kezdheti újraépítgetni az életét, ez egy lehetőség is.

ANYA És ha úgy elszabadul a helyzet, hogy senkit nem érdekelnek majd az öregek? Ha mi leszünk a beáldozhatók?

IDEGEN Persze nem egyhamar ül el a vészhelyzet, s az egészségügy csak egyre leterheltebb lesz, de a rendelkezések jó része épp az idősek épségét szolgálja, és biztos vagyok benne, hogy a későbbiekben is marad ez a humánus vezérelv. A fiára is számíthat a felépülés során, igaz?

ANYA Igen, ő ott lesz nekem, tudja, együtt élünk. Magának van gyereke? Nem szabad sajnálni a ráfordított időt, meghálálja az. Most ő végzi a munkát is, takarít helyettem. Legalább leköti magát.

IDEGEN Vannak konfliktusaik?

ANYA Tudja, évtizedek óta hordoztam magamban azt a terhet…

IDEGEN Milyen terhet?

ANYA Hogy nem tudom, ki az apja. Csak nemrég jutottam el oda, hogy ezt nem tartogathatom tovább. Már azt éreztem, beleőrülök, hogy folyton ezzel nyaggat.

IDEGEN Mégis mi az oka, hogy nem tudja azonosítani az apa személyét?

ANYA Hát, nem volt éppen a legrendezettebb időszakom, amikor kiderült, hogy...

IDEGEN Úgy érti, több férfival is létesített szexuális aktust akkoriban?

ANYA Az egy más világ volt, és én nagy tervekkel jöttem a városba. Szerettem volna szép ruhákat, nyugodt életet, hogy minden meglegyen, ami addig hiányzott. Úgy alakult, hogy jött ez a lehetőség, egy férfi a szárnyai alá vett, és hát összehozott olyanokkal, akik…

IDEGEN Akik anyagilag segítették?

ANYA Akik segítettek bizonyos dolgokért cserébe. Nem vagyok én erre büszke, higgye el.

IDEGEN És hogy reagált a fia, mikor mindezt elmondta?

ANYA Nem is tudom, meglepődött, de nem esett nekem egyáltalán. Ez is valami. Sőt, ittunk rá egy pálinkát, szóval megbékélt az ő lelke is, azt hiszem. Már engem sem kínoz ez a dolog annyira. Meg azért neki nem részleteztem így.

IDEGEN Lelki kötődés is kialakult ön és a partnerei között?

ANYA Voltak visszatérő vendégek, de a komoly kötődést mindig is kerültem. Valahogy igyekeztem olyan szintre hozni az agyam, hogy ez fel se merüljön.

IDEGEN Alkohol vagy más dolgok segítségével?

ANYA Főleg alkohol.

IDEGEN Ma is vannak gondjai az alkohollal?

ANYA Gondjaim? Inkább a szövetségesem lett a gondokkal szemközt, valahogy aludni kell.

IDEGEN Meg ott a cigaretta is.

ANYA Igen, de most mit csináljak. Már maga is kezdi az okoskodást?

IDEGEN Az a fontos, hogy szembe nézzen a ténnyel, a betegsége részben ezek következménye, ugyanakkor az önhibáztatás nem jó stratégia. Azzal tehet a legtöbbet, ha leszámol velük, ez egy újabb eszköz a tovább lépéshez, a régi sebek begyógyításához. Tény, hogy egy ekkora változás hatással van a betegek énképére, de folyamatosan segítem majd, ezzel számolhat.

ANYA Nincs nekem bűntudatom. A fiamat sajnálom azért persze, tudja, már csak ő van nekem. Sosem szerettem mást. Azért akarom ezt a hipnózis dolgot, mert hátha ez segít rendet tenni a fejemben, s akkor neki is többet mondhatok. Ha mégis rosszul alakul ez a műtét, ne úgy menjek már el...

IDEGEN Nem hiszem, hogy a műtét miatt aggódnia kéne, de készültem erre a felvetésre a telefonbeszélgetésünk után. Akkor még nem volt hipnotizálva, ha jól értem…

ANYA Nem még, csak, tudja, olvastam ezt-azt *(köhög, aztán rekedten)* És nagyon érdekeseket írtak róla a *Blikk*ben vagy hol, ezért is gondoltam.

IDEGEN Akkor először is szeretnék mondani néhány szót a technikáról. Fontos tisztázni, hogy ebben nincs semmi mágia, és nem is egy idegen érzésre kell számítani, kicsit hasonlót él át az ember ébredéskor is, ezt a különös lebegést. És a közhiedelemmel ellentétben nem lehet olyanra rávenni senkit, amire amúgy ne lenne képes.

ANYA És mi van, ha aztán úgy maradok, mint egy hulla?

IDEGEN Asszonyom, nyugodt lehet, akkor is fel fog ébredni, ha én közben szívrohamot kapok. *(nevet)*

ANYA *mosolyogva:* Azért csak ne most tessék szívrohamot kapni!

IDEGEN *még nyugtatóbb hangon:* A hipnózis minden résztvevőtől összpontosítást követel, és a kliens képzelőerejét rendkívül igénybe veszi. Megnyugtatására mondom, hogy szakember kezében a hipnózis teljesen veszélytelen. Csak engedje hatni a szavaimat, hadd bontakozzanak ki a mondatok, mint egy film, hisz a tudatalatti nyelve a képek áradata. Minél részletesebben képzeli el a célt, annál hamarabb érzi majd a hatást, de semmiképp ne erőlködjön, a gondolkodás eltéríti a figyelmet.

ANYA Rendben van, akkor kitakarítok a fejemben gyorsan. *(köhécsel)*

IDEGEN Most ismertetem a hipnózis szakaszait, jelenleg az elsőben vagyunk, aminek a célja a közvetlenebb bizalmi kapcsolat megalapozása, a következőben arra kérem majd, hogy rám koncentráljon, s ne hagyja, hogy külső tényezők eltérítsék figyelmét. A harmadik szakaszban elengedi magát, ráhagyatkozik a szavaimra. A negyedikben megkapja a megfelelő szuggesztiókat a cél eléréséhez, s ezeket képekké alakítja. Az ötödik szakaszban ezeket elmélyítjük. A hatodik szakaszban pedig visszavezetem önt ebbe az éber állapotba. Van esetleg kérdése?

ANYA Akkor igaz elő tud hozni olyasmiket is akár, amikre nem emlékszem most?

IDEGEN Igen, ennek nagy a valószínűsége. Csak az én szavaimra figyeljen. Kezdődhet az előkészítő gyakorlat. Hunyja le a szemét, összpontosítson valamely kellemes fiatalkori emlékre, és részletesen képzelje maga elé a jelenetsort, tegye jelenvalóvá az akkori hangulatot. Néhány perc múlva megkezdjük a hipnózisindukciót. *(csend)*

ANYA *lassan, szakadozottan:* Látom, ahogyan játszunk a testvéreimmel a kertünkben, a diófa alatt állunk, és apánk nincs otthon, mert napszámban távol kapott munkát, és anyánk odajön, és megérinti az arcom kedvesen. Milyen kevésszer mert ilyen szabadon lenni velünk, gondtalanul figyelni bennünket. Csak úgy kacagott felfele az égre. Ilyenkor tudtuk, hogy figyel ránk a jó Isten, és mertük szeretni egymást.

IDEGEN *az anya mögé áll, elé szemmagasság felett golyóstollat tart, mozgatja jobbra-balra, és nyugodt hangon mondja:* Most nyissa ki a szemét. Teljesen nyugodt, egyenletesen lélegzik, minden lélegzetvétellel mélyebbre és mélyebbre süllyed. Összpontosítson a fixációs pontra, semmi nem terelheti el a figyelmét. Csak erre a tollra néz, egyre fáradtabb a szeme, egyre és egyre fáradtabb. *(közben lassan lefelé mozgatja a golyóstollat)* Szemhéja becsukódik, egyre gyakrabban lecsukódik, és most már képtelen nyitva tartani. Lecsukódott a szem, és zárva marad. Nyugodt és ellazult, egyre mélyebbre süllyed ebbe a kellemes állapotba. Mélyebbre és mélyebbre. *(csend)* Most már egészen feloldódott, amit csak mondok, engedelmesen végre fogja hajtani. Minden szavam kiolthatatlanul bevésődik tudatalattijába, és ennek megfelelően fog cselekedni. Nem is tudna mást csinálni, engedelmeskedik. És most lassan visszatér abba az időszakba, a fia fogantatásának idejébe. Máris látja kirajzolódni a képeket.

ANYA Igen, uh, amikor először látom, megijeszt.

IDEGEN Kit, a fiát?

ANYA Nem, nem, jaj, nem tudom, mi ez. Egy hosszú kampószerűség. És egyszerűen tart a levegőben. Hozzá van kapcsolva ehhez a… Olyan, mint egy nagyon fehér műtő, ami csak fény.

IDEGEN Lát ott valakit a fényben?

ANYA *ijedten:* Engem figyel, ott áll mellettem, nagy, zöld feje van. Mint egy rovarnak, olyan a szeme. Aztán odajönnek még hárman. Engem néznek mozdulatlanul, árnyékban az arcuk, jó ég, nagyon ijesztőek. Próbálom elfordítani a fejem, de nem tudok megmozdulni.

IDEGEN Hall valamit?

ANYA Egy olyan nagyon csendes zümmögés, és valamit érzek odalenn. Valamit csinálnak rajtam.

IDEGEN Próbáljon odanézni, Mária.

ANYA De hát megbénultam, nem megy. Valami történik, de ezek nyugtatgatnak, nem mozdul a szájuk, mégis hallom, hogy szuggerálnak.

IDEGEN Mit mondanak?

ANYA Hogy nem kell aggódni, az egész a kód aktiválását szolgálja, s mindenképp meg kell tartanom majd, hogy biztonságba kell helyeznem, aki mostantól…

IDEGEN Akit mostantól?

ANYA Aki bennem növekszik.

IDEGEN Ez egy műtő, egy műtőben van?

ANYA Nem tudom, most sikerül körbe nézni, de nincsenek székek, fogók, asztalok, semmi. Csak fény, meg ez a dolog odalent, jaj, nem akarom. Ne, most már elég volt, eleget feküdtem itt!

IDEGEN Tudja, hogyan került ide?

ANYA Nem, fogalmam sincs.

IDEGEN Térjen vissza pár órával korábbra, amikor még rendesen tud mozogni.

ANYA Állok ott, ahol szoktam, a telep mellett, itt raktak ki, várom a fickót, akivel megbeszéltük.

IDEGEN Milyen a hangulata, a tudatállapota?

ANYA Kicsit már ittam, jól vagyok, minden nagyon jól alakul, tényleg, szabadnak érzem magam. Aztán felnézek az égre, és egy mozgó fénypontot látok, ami egyre gyorsabban közeledik, és...

IDEGEN És aztán?

ANYA Minden olyan ködösen fényes, és más. De nem akarom megint, nem akarom! *(köhögni kezd)*

IDEGEN *lágyan:* Most lassan visszatér a jelen pillanatba, és előre tekint, megnyugszik, mert látja maga előtt, ahogy a gégeműtét után a fiával ül az ágy szélén, és ha másképp is szól hozzá, de szeretettel beszél, és ez az idegen hang egyre barátságosabb, sajátszerűbb lesz. Megszólal, és megerősíti, hogy a fiának nagy dolgokat kell véghez vinnie, megerősíti benne, hogy bármi áron is, de tennie kell azért, hogy változtasson a világon. Érzi, hogy lassan eléri majd ezt, egyre tisztábban érzi, egész testében szétárad az elégedettség, az alkohol és dohányzás nélküli élet, a fia látványa miatt elégedett, ez napról napra kellemesebb érzést kelt önben. Napról napra egyre jobban és jobban van. Most hogy érzi magát?

ANYA Elégedetten, egyre elégedettebb vagyok.

IDEGEN Most testébe visszatér az erő. Karja és lába újra laza, könnyű, mozgékony. Tele van tettrekészséggel. Háromig számolok, addigra teljesen éber lesz, és kinyitja szemét. Egy, kettő, három.

ANYA *megmozgatva magát:* Jaj, Istenem, ez meg... Mi a csuda volt az a hely?

IDEGEN Emlékszik rá?

ANYA Ezek... Biztos valami álomból van ez az egész. Vagy filmből, mondta ezt a filmes dolgot, és azért jöhetett.

IDEGEN Ezek az alakok, az egész helyzet, amit leírt, a bénultság, csak a tehetetlenségérzet projekciója lehet, de remélem, nem zaklatta fel nagyon.

ANYA Nem, nem tudom, azt hittem, hogy...

IDEGEN Hogy közvetlen választ kap majd arra, ki lehet az apa?

ANYA De ez az egész annyira életszerű volt.

IDEGEN Talán érdemes lenne visszatérnünk rá a műtét után, de, kérem ne haragudjon, most le kell zárnom az ülést, kifogytunk az időből.

ANYA Akkor azt mondja, minden rendben lesz, igaz?

IDEGEN Nyugodjon meg asszonyom, jó kezekben van. Biztosra veszem, hogy ezzel a hozzáállással egy ilyen erős asszony, mint ön, gyorsan felépül majd!

ANYA *feláll és az ajtó irányába indul:* Köszönöm, hogy fogadott! Bár most kissé össze vagyok zavarodva, de azt hiszem, könnyebb lett a lelkem.

IDEGEN Kérem, tartsuk a kapcsolatot!

ANYA Viszont látásra, remélem, találkozunk még!

IDEGEN Hát hogyne, nem lesz semmi baj. Kitartást és gyors felépülést kívánok! *(miután az anya kiment, az idegen előre sétál, a közönségnek mondja)* A modellünk készíthető bonyolultra és valósághűre, vagy egyszerűre és könnyen kezelhetőre. Naiv dolog azt gondolni, hogy az a jó modell, amelyik tökéletesen reprezentálja a valóságot. Mégis mit érne az univerzumot egy az egyben leképező hologram, amely csak életnagyságban bejárható, nem engedve meg semmiféle léptékváltást? Ha létezne ilyen háromdimenziós térkép, sajátságai a térképszerűség lényegét tagadnák meg, amivel az emberi tudat aligha lenne képes megbirkózni. Bármi legyen is a céljuk, a modelleknek szükségszerűen egyszerűsíteni kell az objektumok viszonyrendszerén. Egyszerűsíteni és megszelídíteni, kijátszani maga ellen a világot elevenen tartó káoszt. *(ezután listaszerűen, monoton hangon felsorolja a díszlet részét képező tárgyakat a legkisebb csavartól és a berendezési tárgyaktól indulva a ruhadarabokon keresztül az utolsó golyóstollig, de a szereplőkre és azokra az ágensekre is utal, amelyek nem látható módon alakítják a darab cselekményét, mint a tárgyon pihenő vírus vagy a testben tenyésző rákos sejtek, bélférgek, s a hangyák a színpad padlóján – az elemek említésének sorrendjét azok elrendezése és a színrevitelben érvényesülő kapcsolata határozza meg)*

*6. jelenet*

*Helyszín a panellakás, a fiú maszk nélkül érkezik, leteszi a vászontáskáját, kipakol csendesen, majd odamegy az anya ágyához, felébreszti.*

FIÚ Na, nézd, mit hoztam neked, gyere, kelj fel. *(az anya csak rázza a fejét, a fiú mellé ül, csend)* Tegnap sem ettél szinte semmit, tudom, hogy nem úgy érzed az illatokat és az ízeket, tényleg szar lehet, de mégiscsak muszáj valamit...

ANYA *előbb csak tátog, majd a műgégét a nyakához tartva:* Nincs ér-tel-me.

FIÚ Elkezdtem varrni tegnap a maszkokat, és jó lenne, ha te is besegítenél, cannabismintás anyagot vettem hozzá, a fiatalok bírják, trendi, jó áron el lehet passzolni. Máris vannak netes megrendelések, egy hétre előre elég munkát kaptam. Anya, nekem így nem lesz időm a takarításra most már, ha ez bejön, érted? Szükség volna rá, hogy megint aktivizáld magad. *(csend)* Magdival összefutottam reggel, ő hozta az anyagot, kérdezte, mi van már, látni akarnak. *(nincs válasz)* Hallasz? Ne szomorkodj már. Nem érted, milyen lehetőség ez? Megcsinálom vele a szerencsémet. Ezek nem is ilyen eldobható cuccok, tudod, hosszú távon használhatják az emberek, a környezetnek is segítek ezzel.

ANYA *a műgégét a nyakához tartva:* És ha vé-ge a ví-rus-nak?

FIÚ Most komoly, ennyit bírsz mondani? Miért kell ettől is elvenni a kedvem? Tényleg úgy érzed, hogy ennek van most bármi realitása, hogy egyszer csak abba marad? Még ki tudja mennyi ideig nem lesz vakcina. Segíteni próbálok, erre jön ez az izélés, pedig csak azt szeretném, hogy végre kelj már fel, és szedd össze magad. Nagyon magamra maradtam. Elegem van. *(csend, és aztán kedvesebben)* Nézd, hoztam is neked egy szép sálat, amivel el tudod takarni a kanült. Senkinek nem fog feltűnni.

ANYA *a műgégét a nyakához tartva:* Saj-ná-lom, hogy nem hit-tem ben-ned.

FIÚ Mire gondolsz?

ANYA *a műgégét a nyakához tartva:* Hogy hagy-tam, hogy ezt csi-nál-ják ve-led a zár-ton.

FIÚ Nem haragszom, de hogy jutott ez most eszedbe?

ANYA *a műgégét a nyakához tartva:* Nem mer-tem hin-ni ne-ked, pe-dig té-ged az é-gi-ek küld-tek, és ta-lán nincs is föl-di a-pád, mert egy i-ga-zi cso-da vagy.

FIÚ Jaj, anyukám, azért...

ANYA *a műgégét a nyakához tartva:* So-kat gon-dol-koz-tam a-zon, a-mit a hip-nó-zis-ban lát-tam. Nem tu-dom, tán tény-leg lé-tez-nek a tá-vol-i ba-rá-ta-id, és én hi-szem, hogy va-la-mi nagy do-log vár még rád az é-let-ben, a sok szo-mo-rú-ság u-tán.

FIÚ Hú, hát, nem is tudod elképzelni, mennyit jelent ez most nekem. *(megöleli az anyját)*

*Az idegen megjelenik a színpad elején, leveszi a maszkját, és hátra, irányukba fordulva köhörészni kezd.*

ANYA *a műgégét a nyakához tartva:* Hoz-tál vé-cé-pa-pírt, i-gaz?

FIÚ Jaj, azt elfelejtettem.

ANYA *a műgégét a nyakához tartva:* Na, add i-de azt a sá-lat. Le-me-gyek a bolt-ba, az-tán se-gí-tek a var-rás-ban, meg ösz-sze is ü-tök va-la-mit.

FIÚ Végre már, ezt szeretem, azt az erős nőt, aki felnevelt, ez vagy igazából! Hidd el, minden rendben lesz most már! De azért még te csak ne rohangálj, majd én intézem, lemegyek megint.

ANYA *a műgégét a nyakához tartva:* Hoz-tál va-la-mi gyü-möl-csöt?

FIÚ Ó, jaj, máris intézem azt is, banán, narancs jó lesz? Összeturmixolom, aztán*… (az anya bólint)* Na, ez a beszéd. *(elindul, majd megáll az ajtónál, és visszafordulva kedvesen)* És tényleg kösz, amit mondtál!

*A fiú kimegy, az anya leül a tévé elé, bekapcsolja, az operatív törzs szól a néphez. Az idegen elől, a golyóstoll végi lézerrel mutogat.*

IDEGEN *a nézők felé fordulva:* Hogy mely entitásnak tulajdoníthatók jogok, arra többféle megközelítése van az emberi fajnak. A máig domináns felfogás fajelméleti alapokon a rasszizmus mintájára gondolja el az embert mindenek feletti létezőként. Egy másik szigorú megközelítés szerint csak az erkölcsi személyeknek léteznek jogaik, tehát azoknak, akik idő- és éntudattal rendelkeznek, valamint képesek a racionális gondolkodásra. Ebbe a csoportba szigorúbb értelemben nem tartoznak bele a csecsemők és a demens betegek, de a súlyos pszichés rendellenességekkel küzdők sem, viszont bizonyos állatok, mint a delfin vagy az elefánt példányai igen. A jogokat tágasabb körben látják érvényesíthetőnek azon felfogás képviselői, amely az érzőképesség kritériumát állítja középpontba. Eszerint mindazon létezők jogokkal rendelkeznek, akik képesek a fájdalom és a gyönyör átélésére, akik szenvednek és élveznek. Idegrendszer és endorfin azonban csak az ízeltlábúak és összetettebb szerveződésű létformák esetén feltételezhető. Egy még tágasabb megközelítés szerint minden élőlény jogokkal bír, ami a létezés egy még szélesebb körét mozgósítja, de a vírusokat jelenleg a legtöbb kutató már nem tekinti élőlénynek. *(felállítja az anyát, elkezd mutogatni rajta)* A minden dolgok egyenlőségét valló megközelítés szerint ugyanakkor egy vírusnak vagy a mutációk eredményeként előálló daganatnak is épp olyan jogai vannak, mint annak a meteornak *(itt az anya magzatpózba esik, és elkezd gurulni a színpadon),* amelynek a pályája egyszer kereszteződik majd a Földével. Még akkor is, ha becsapódásával hasonló kataklizmát indít el, mint az a 65,5 millió éve egymilliárd hiroshimai atombombának megfelelő robbanást előidéző égitest, amely 110 kilométer átmérőjű krátert hagyott maga után. *(az anya az asztalnak ütközik, leborul a liszt)* Az ütközéssel olyan mennyiségű hamu, korom és por került a légkörbe, hogy 80 százalékkal csökkent a felszínt elérő napfény mennyisége, így hát a szárazföldi és vízi állatok több mint 75 százaléka pusztult ki rövidesen. Micsoda gyönyörű rombolás és káosz. Valójában fogalmad sem lehet róla, mi a felszabadító szépség, míg meg nem tapasztaltad egy bolygó pusztulását. *(az idegen itt felállítja az anyát, s rendezgeti a testet, amely egy-egy pozícióban rendre kimerevedik)*

A daganatos betegek immunrendszere a rák és a speciális kezelések hatására védtelenné válik, így fokozott veszélynek vannak kitéve a jelenleg világjárványt okozó új koronavírussal szemben is, amelyek elektromikroszkópos képükről kapták ezt a nevet, a felszínüket alkotó fehérjék tüskeszerű kitüremkedései ugyanis a Nap koronájához hasonlatosan szerveződnek. A rákos betegeknek a fertőzések elkerülése érdekében érdemes olyan óvintézkedéseket is megtenni, amelyek a szervezet egészséges állapotakor nem volnának indokoltak. Különösen igaz ez a most fertőző vírus esetében, ugyanis az még a teljesen egészséges felnőtt populáció tagjait is képes súlyosan megbetegíteni. A tüneteket produkáló fertőzöttek az esetek mintegy 80 százalékában orvosi ellátás nélkül is felépülnek ugyan, a maradék 20 százaléknál azonban súlyos tünetek jelennek meg, amelyek főként a tüdőt érintik. Komoly légzési nehézségek járó tüdőgyulladás is kialakulhat, amely miatt gyakran lélegeztetőgép alkalmazására lesz szükség. *(az anya testét visszavezeti a fotelbe)*

Tegyük fel, hogy egy férfi a boltban válogat, s magához vesz egy narancsot, amit korábban egy vírushordozó némi áttapogatás után a felszíni sérülés miatt nem talált elég vonzónak. A férfi nem regisztrálja a hibát, beleszagol, a gyümölcs illata meggyőzi, így a kosárba kerül, majd kezét szájába törölve lép tovább. A vírus a légutaiban köt ki, és a gazdasejteket arra készteti, hogy másolja le őket. Azok ettől kezdve csak másolnak és másolnak és másolnak. Ilyen ütemben emberek még nem dolgoztak soha egyetlen gyárban sem. Több milliárd koronavírus termelődik néhány nap alatt, elindítva egy kétségbeesett harcot az immunsejtekkel. De még ha a férfi nem is mutat majd tüneteket, hordozóként átadja a vírust egy kilégzéssel, közel hajolva, a másikat megérintve. *(az anya testére irányított lézerfénnyel illusztrálja)* És ha ez a másik egy gégeműtéten átesett, a nyakán elhelyezett sztómával lélegző beteg, a fertőzésveszély még nagyobb. Az immunrendszer sejtjei nem képesek a felső légutakban semlegesíteni a vírust, így az gyorsan lejut a tüdőbe, és gyulladást idéz elő. A légutak felső részét borító sejtek ellenálló képessége gyengülni kezd, és azok a baktériumok, amelyek itt normál esetben nem okoznának gondot, végül megtámadják a tüdőt. Tegyük fel, hogy ezek többféle antibiotikumra is rezisztens baktériumok, így különösen nehéz az ellenszer megtalálása. Jelen körülmények különösen késleltetik a megfelelő orvosi ellátáshoz jutást. Tegyük fel, hogy a tüdő regenerációjában, illetve a légcserében szerepet játszó sejtek közben elpusztulnak, és a szervezet nem jut megfelelő mennyiségű oxigénhez. Közvetlenül tehát nem is a vírus, hanem ez idézi elő az életveszélyes állapotot, és lélegeztetőgép hiányában végül halált okoz. Ha így alakul, bízhatunk benne, hogy ez a folyamat a beteget megfertőző férfit olyan döntésre készteti, amelyre egyébként nem lett volna képes. *(odasétál az asztalhoz, ráteszi a golyóstollat)*

*7. jelenet*

*A helyszín a panellakás. A fiú jön be maszkban, gumikesztyűben, lassan, réveteg tekintettel. Magához öleli, aztán leteszi a vászontáskáját. Mászkál, finoman az anya tárgyaihoz ér, majd toporzékolni kezd, mindent felborogat, romba dönti a lakást. Leül, és mormol maga elé valamit, de nem lehet kiérteni a szavakat. Feláll, elkezd takarítani, szép lassan mindent a helyére állít, közben fertőtleníti a tárgyakat. Súrol, tisztogat, kiszámíthatatlanul rohangál egyik helyről a másikra, aztán nagy kést vesz magához, próbálja elrejteni, motyorászik, de csak megvágja magát, eldobja. Felveszi a vászontáskát, kiemeli belőle az urnát, lerakja maga elé az asztalra.*

FIÚ *motyogva kezdi, majd egyre hangosabban:* Látod, kitakarítottam szépen, ahogy szereted. (*csend, majd zaklatottabban)* Felvettem a maszkot meg a gumikesztyűt is, és mindent rendbe tettem. Kint is rajtam volt, most már mindig felveszem. A maszkok szépen fogynak egyébként, megint van egy nagyobb megrendelésem, Magdi is besegít. Sőt, szólt néhány embernek, akiket tőlük elküldtek. Szépen terjeszkedünk, én mondtam, hogy ez most bejön... *(csend)* Ha gondolod, bekapcsolom neked a tévét, hallgathatod. Hallgatod? Nem sok értelme van, de tudom, hogy neked is hinni kell valamiben, vagyis most már nem tudom, hogy kell-e. Talán már ott is vagy, ha még vagy valahol. *(elcsendesül, majd hangosan kérdi)* És én higgyek!? Adhatnál valami jelet, ha tényleg úgy van, ahogy. De valahogy csak van. Nem? *(észreveszi a földre esett golyóstollat, kézbe fogja, és suttog)* Mindig is szeretted volna hinni, hogy többet is ki lehet hozni belőlem, hát, már tudom, mit kell tennem. Ha ez sikerül, akkor mindenki tudni fogja, hogy igazam volt, hogy sosem kellett volna bezárni, hogy kiválasztott vagyok. Most megmutatom az embereknek. És többé senki sem kérdőjelezhet meg. Akik megvetetettek, bántottak, majd bocsánatért esedeznek a lábaim elé borulva. *(csend, majd szétnézve)* És én mindenkinek megkegyelmezek.

Hé, te, hol vagy ilyenkor, hol voltál, mikor segítened kellett volna? Hallasz!? Hát most már tudom, hogy mit kell tennem, hogy mi az, ami felé taszítottak a dolgok az elmúlt évtizedekben, hogy minden ebbe a pontba akart eljuttatni, *(az urnának)* talán még te is, anya, a haláloddal.

IDEGEN *a közönség felől érkezik:* Fogadd őszinte részvétem.

FIÚ Hát itt vagy. Láttad, mi történt. Végig nézted ezt a kínlódást, és mégsem segítettél.

IDEGEN Miért vagy meglepve? Elmondtam, hogy nem lehet.

FIÚ Te ezt tudtad előre, igaz? És mégsem tettél semmit!

IDEGEN Nem szolgálta volna a kód kibontakozását. Sőt kifejezetten a folyamat ellen hatott volna.

FIÚ Miért, ez azt szolgálja!? Mégis mi a fenéről beszélsz? Mit akartok ezzel elérni? Nem mindegy nektek, hogy egy öregasszony mit csinál, miért nem voltál képes segíteni rajta!?

IDEGEN Most már legalább kezded érezni, nem?

FIÚ Miről beszélsz?

IDEGEN Na, meg mered próbálni végre?

FIÚ Ááá... *(neki akar rontani az idegennek, kezében a lesújtásra kész, bekapcsolt golyóstoll, de lemerevedik)*

IDEGEN *fennhangon:* Igen, erre vártam! Végre képessé váltál rá, hogy valami személyedtől látszólag idegent, valami életbevágót tegyél. Nincs is szebb egy zuhanó testnél. *(elengedi a fiút, aki a földre esik és sírni kezd)*

FIÚ *kétségbeesve:* Miért csinálod ezt velem!?

IDEGEN Végre meg mertél hozni egy fontos döntést. Most vagy kész, most már beteljesítheted, amiért létezel, és veled együtt még sokszázan fogják végrehajtani a megfelelő időben a maguk feladatát. Elérkezünk a következő fázishoz, amikor is kiegyenlítésképp visszavesszük az embereknek adott döntésjogot. *(a tévé megszólal, egy politikus beszédet mond)* Fogd ezt a tollat, és jól irányozva juttasd célba, megkapod hozzá a megfelelő segítséget, mindenki hősnek lát majd, és megváltozik életed. *(mozgatni kezdi a szeme előtt a golyóstollat)* Hiszen ők nem gondoskodtak megfelelő ellátásról édesanyádnak, ezért kellett meghalnia.

FIÚ *réveteg tekintettel a tévére bámul:* Ezért kellett meghalnia.

IDEGEN Hiszen ők nyomorították meg az életeteket.

FIÚ Ők nyomorították meg.

IDEGEN Hiszen miattuk nem sikerült megállítani a folyamatot, ami a jelen helyzetet eredményezte, mert nem hozták meg a megfelelő döntéseket.

FIÚ Nem hozták meg a döntéseket.

IDEGEN Mert nem tájékoztatták hitelesen az embereket. Miattuk változott meg a fajok közti interakció oly mértékben a földön, hogy végül ez a vírus átterjedhetett az emberre. Miattuk van a gondatlan gyilkolászás és az a számtalan járvány, ami utolért benneteket. A HIV és az ebola a leölt majmok vérével terjedt át az emberre, a MERS tevékről és denevérekről, a SARS denevérekről és cibetmacskákról, a COVID-19 pedig a denevérről és a tobzoskáról érkezett. Azért történhetett mindez, mert ezek vadhúspiaccá változtatták a Földet.

FIÚ Piaccá változtatták.

IDEGEN Miattuk nem kapott megfelelő ellátást és miattuk halt meg az anyád. Pusztuljon hát mind.

FIÚ Pusztuljanak.

IDEGEN Az egyenlőség kozmikus elve a fenntartása érdekében az ennek ellenszegülő intelligens létezőktől megtagadható. *(odaadja neki a golyóstollat)* Ha sikerrel jársz, értelmet nyer életed.

FIÚ Értelmet nyer az életem.

*Egyre hangosabban szól az új koronavírus aminosavszekvenciájának és tüskefehérjéinek szerkezetét leképező* [*zenei kompozíció*](https://soundcloud.com/user-275864738/viral-counterpoint-of-the-coronavirus-spike-protein-2019-ncov)*. Az idegen monológja közben a fiú elkezdi halomba pakolni a színpad közepére a díszlet részeként eddig használt tárgyakat, végül, kezébe fogva az urnát, ő is rátelepszik.*

IDEGEN A miocén korszak végén előidézett mutáció célja az volt, hogy fajotok majd megfelelő táptalajul szolgáljon a saját génállományunk előreláthatóan szükségessé váló frissítésére, ami nemrégiben be is következett. Az ötvenes évektől béranyák segítségével megtestesülő helytartók fajunk egy speciális leágazásának tekinthetők, olyan hibridek, akik külső jegyeik tekintetében lényegében nem mutatnak semmiféle változást, így tökéletesen integrálódtak a földi társadalmakba. Ezt mi sem igazolja jobban, mint hogy többségük mind a kód önálló kiteljesítésére, mind az összekapcsolódásra képtelenné vált, így viszont az ember élősködőként a Földön addig nem látott mértékű pusztítást vihetett véghez. Pedig a tervezettnek megfelelő feltételek mellett mára valamennyi helytartó vezető pozícióba kerülhetett volna, és a globális folyamatokat egészen más preferenciákkal, az emberközpontúság mérséklésével irányítaná.

A kód kibontakozásával a leágazás egyedeinek előtérbe kerülése és az élettérrel való szimbiózis is arányosan növekszik majd. Az átrendeződés gond nélkül következik be, hiszen eredendően az erős egyedek támogatására vagytok kódolva, a mindennapi használatban lévő médiumok pillanatok alatt eláraszthatók lesznek a célnak megfelelő információkkal, amelyek legitimálják az együttműködésre nem hajlandó politikusok kiiktatását, az ellenséges csoportok feloszlatását. Maga lesz a szabadulás. A karantén állandósítása és az elvesztett tér virtuálissal pótlása kisebb technikai rásegítéssel problémamentesen megvalósítható, ennek köszönhetően önszántatokból adjátok majd át ismét a bolygó felszínének nagyobb részét az egyéb létformáknak, valamint a törzsi, nomád közösségeknek. Hiszen az alternatív valóságok tárháza tárul fel előttetek, ahol soha nem látott gyönyöröket éltek majd át az ízlésetek szerint formált szexavatárokkal, vagy akár egykor elvesztett szeretteitekkel a korábbi traumákat feloldó végtelen beszélgetésekbe kezdhettek, de, az azóta szerzett emlékeket kiiktatva, akár tovább is élhetitek a közös életet, mintha az elszakadás óta mi sem történt volna.

*A zene megszűnik, az idegen eltűnik a színről.*

FIÚ A tömbök közti játszótéren hintáztam egyedül. Vártam anyát, aki bement a boltba, csak löktem magam újra és újra. Ám hirtelen egy fehéren izzó fénygömb jelent meg a távolban, alig szemmagasság fölött, és lassan közeledni kezdett, rögtön lefékeztem, kipattantam a hintából, és tettem az irányába két lépést. Fogalmam sincs, mi járhatott a fejemben, megtetszhetett ez a különös jelenség, mert gyanútlanul rohanni kezdtem felé, alig volt nagyobb, mint a fejem, fehér ködben úszott. De ahogy a közelébe értem, bevörösödött. Úgy ötven-száz méterre lehettem tőle, amikor megindult felém, bizonyára ekkor döbbentem rá, hogy fogalmam sincs, mi a fene ez, akár árthat is nekem, és sírva menekülni próbáltam, de szinte rögtön fordultomban elestem, és pillanatok alatt fölém ért. Sírtam, de lassan valami nyugalom árasztott el, ahogy a fénygömb színe visszaváltozott fehérre, és ekkor éles fájdalom hasított a homlokomba. Mikor felébredtem, már a házban voltam, anyám ült felettem, és aggódva szorongatta a kezem, de amint megállapította, hogy rendben vagyok, megkeményítette magát, és jól leszidott, hogy mégis mit csináltam, mondta már, hogy egyedül ne mászkáljak el. És én akkor odabújtam hozzá, és visszaölelt, nem mondtam semmit, mert nem voltak szavaim, de úgy éreztem, hogy valami visszafordíthatatlanul változásnak indult körülöttünk, pedig minden ugyanúgy kavargott, mint addig. Ez hát az első emlékem.

*Sötét*

2020